Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 325/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»PASTA DI GRAGNANO«

EU nr.: PGI-IT-00870-AM01 — 25.10.2018

BOB ( ) BGB ( X )

1. Ansøgende sammenslutning og legitim interesse

Consorzio di Tutela della Pasta di Gragnano Via Vittorio Veneto, 20 80054 Gragnano (NA) ITALIEN Tlf. +39 0810108908 E-mail: info@consorziogragnanocittadellapasta.it

Consorzio di Tutela della Pasta di Gragnano BGB har ret til at indgive en ansøgning om ændring i henhold til artikel 13, stk. 1, i dekret nr. 12511 fra ministeriet for landbrug, fødevarer og skovbrug af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet [kontrolbesøg]

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller lignende), og som ikke kan betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012.

5. Ændring(er)

Beskrivelse af produktet

Artikel 2, nr. 2.2, i varespecifikationen og det tilsvarende punkt 3.2 i enhedsdokumentet:

»2.2. Kemiske egenskaber: — vandindhold: højst 12,5 % i det færdige produkt — mindste næringsværdi pr. 100 gram af det tørre produkt: energiværdi 1 486 KJ 350 Kcal protein 13 g kulhydrat 73 g fedt 1 g aske højst 0,86 %«

affattes således:

»2.2. Kemiske egenskaber: — vandindhold: højst 12,5 % i det færdige produkt — protein mindst 13 % af tørstof — aske højst 0,86 % af tørstof«

Med dette ændringsforslag fjernes henvisningerne til de ernæringsmæssige værdier, der ikke er direkte knyttet til de kvalitative egenskaber ved Pasta di Gragnano. Oplysningerne om energiværdien, kulhydratindholdet og fedtindholdet vil under alle omstændigheder være tilgængelige for forbrugerne, da de vil indgå i den ernæringstabel, der er fastsat krav om i forordning (EU) nr. 1169/2011. Således opretholdes parametrene for fugt, protein og aske, der er de vigtigste kemiske egenskaber ved Pasta di Gragnano. For at der kan foretages mere nøjagtige målinger, præciseres det også, at indholdet af protein og aske er baseret på tørstof.

Produktionsmetode

Følgende sætning i artikel 5 i varespecifikationen og det tilsvarende punkt 3.3 i enhedsdokumentet:

»Mel af durumhvede, der anvendes til at fremstille pasta med den beskyttede geografiske betegnelse »Pasta di Gragnano«, skal have følgende kendetegn:

— vandindhold: højst 15 % i det færdige produkt

— mindste næringsværdi for 100 g af det tørre produkt: energiværdi 1 486 KJ 350 Kcal proteiner 13 g kulhydrater 73 g fedt 1 g aske maks. 0,86 %«

affattes således:

»Mel af durumhvede, der anvendes til at fremstille pasta med den beskyttede geografiske betegnelse »Pasta di Gragnano«, skal have følgende egenskaber:

— vandindhold: højst 15 % i det færdige produkt

— protein mindst 13 % af tørstof

— aske højst 0,86 % af tørstof«

Som allerede forklaret for ændringsforslaget til artikel 2 har ændringsforslaget til formål at fjerne parametre, der ikke er karakteristiske for kvaliteten af Pasta di Gragnano. De væsentligste egenskaber ved mel af durumhvede (Pasta di Gragnano) opretholdes derfor, og det præciseres, at indholdet af protein og aske er baseret på tørstof.

I de senere år har produktionsprocessen vist, at der er problemer med at fastlægge minimumsværdier for de næringsstoffer, som kombineres i fødevarer. For så vidt angår næringsdeklarationen for pasta medfører en forhøjelse af proteinindholdet et fald i kulhydratindholdet. Med henblik på en beskrivelse af de kvalitative egenskaber ved pasta af durumhvede er det kun nødvendigt at angive det minimale proteinindhold.

Følgende sætning i artikel 5 i varespecifikationen:

»TØRRING: tørringen varierer alt efter pastaformen, men under alle omstændigheder varierer temperaturen mellem 40 og 80 °C, og tiden er på mellem 6 og 60 timer.«

affattes således:

»TØRRING: tørringen varierer alt efter pastaformen, men under alle omstændigheder varierer temperaturen mellem 40 og 85 °C, og tiden er på mellem 4 og 60 timer.«

Den maksimale temperatur er blevet hævet fra »80 °C« til »85 °C«, og den minimale tørringstid er blevet sænket fra »6 timer« til »4 timer« på grundlag af erfaringerne fra produktionsprocessen, da der var tegn på problemer med at overholde den maksimale tørretemperatur på 80 °C og tørringen på minimum 6 timer, navnlig efter indførelsen af visse nye pastaformer med særlige dimensioner og former.

Selv om disse ændringer er i overensstemmelse med den traditionelle produktionsmetode og ikke vil have nogen indvirkning på det endelige produkts egenskaber, vil de være en bedre afspejling af den reelle produktionsproces for den beskyttede geografiske betegnelse »Pasta di Gragnano«.

Mærkning

Følgende sætning i artikel 8 i varespecifikationen og det tilsvarende punkt 3.6 i enhedsdokumentet:

»Følgende former for emballage anvendes til »Pasta de Gragnano«: papæsker, gennemsigtige poser eller emballage fremstillet af plantebaseret eller andet genanvendeligt materiale i overensstemmelse med EU's regler. De forsejlede pakninger vejer 125 g, 250 g, 500 g, 1 kg eller 2 kg.«

affattes således:

»Følgende former for emballage anvendes til »Pasta de Gragnano«: papæsker, gennemsigtige poser eller emballage fremstillet af plantebaserede eller andre fødevarematerialer i overensstemmelse med EU's regler. Pakningerne har en mindstevægt på 100 g (3,5274 oz) til 5 000 g (176,3698 oz), og deres vægt kan udtrykkes i andre måleenheder end dem, der anvendes i EU.«

Med ændringen erstattes udtrykket »genanvendeligt materiale« med »fødevarematerialer i overensstemmelse med EU's regler«. Dette gør emballagereglerne i varespecifikationen klarere ved at definere mere passende lovgivningsmæssige rammer.

Den udtrykkelige definition af pakningens vægt (125 g, 250 g, 500 g, 1 kg eller 2 kg) er også blevet fjernet og erstattet med en vægt på mindst 100 g og en maksimumsvægt på 5 000 g. Dette gør det muligt at angive vægten ved hjælp af andre måleenheder end dem, der anvendes i EU. I overensstemmelse med dereguleringen af de nominelle mængder for færdigpakkede fødevarer vil denne ændring gøre det muligt for de erhvervsdrivende at træffe beslutning om pakningens vægt på grundlag af markedsefterspørgslen. Stigningen i den maksimale vægt vil også øge optagelsen af den beskyttede geografiske betegnelse i hotel-, restaurations- og cateringbranchen (HORECA).

Muligheden for vægtangivelse i andre måleenheder end dem, der anvendes i EU, vil desuden lette eksporten af produktet (f.eks. ounces i USA) og øge optagelsen i hotel-, restaurations- og cateringbranchen (HORECA).

Følgende sætning i artikel 8 i varespecifikationen og det tilsvarende punkt 3.6 i enhedsdokumentet:

»Etiketten på pakningen skal være påført følgende oplysninger, der skal fremstå med tydelige og læsbare bogstaver i samme størrelse:

a) »Pasta di Gragnano« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB)

b) navn, virksomhedsbetegnelse og adresse på pakkevirksomheden eller producenten«

affattes således:

»Etiketten på pakningen skal være påført følgende oplysninger, der skal fremstå med tydelige og læsbare bogstaver i samme størrelse:

a) »Pasta di Gragnano« og »Indicazione Geografica Protetta« [»beskyttet geografisk betegnelse«] eller forkortelsen »IGP« (»BGB«)

b) producentens adresse«

Ordene »navn, virksomhedsbetegnelse og« er blevet fjernet for at gøre det obligatorisk at angive producenten, som ikke altid er den samme som den, der markedsfører produktet.

Følgende sætning i artikel 8 i varespecifikationen:

»Anvendelse af formuleringer, der henviser til virksomheder, navne, firmanavne og private mærker, som ikke i sig selv er anprisende, og som ikke kan vildlede forbrugeren, er tilladt.«

affattes således:

»Det er ikke tilladt at føje anprisninger til den beskyttede geografiske betegnelse for ikke at vildlede forbrugerne.«

Det bør præciseres, at det ville være i strid med artikel 7 i forordning (EU) nr. 1169/2011 om god informationspraksis at anvende udtryk, der er formuleret som anprisninger, ved siden af betegnelsen, da det kunne antyde, at visse produkter med beskyttet geografisk betegnelse havde særlige egenskaber, selv om alle de pastaprodukter, der er omfattet af den beskyttede geografiske betegnelse, har sådanne egenskaber.

Følgende sætning i artikel 8 i varespecifikationen:

»Logoets størrelse skal stå i et rimeligt forhold til pakningens dimensioner og må ikke ændres.«

affattes således:

»Logoets størrelse skal stå i et rimeligt forhold til pakningens dimensioner og må som beskrevet nedenfor ikke ændres.«

Erstatning af »må ikke ændres« med »må som beskrevet nedenfor ikke ændres« er en simpel redaktionel ændring, da den ikke ændrer det eksisterende indhold, men blot har til formål at præcisere, hvordan logoet skal anvendes.

Andet

Inspektioner

Følgende sætning i artikel 7 i varespecifikationen:

»I henhold til artikel 10 og 11 i forordning (EU) nr. 510/2006 kontrollerer et godkendt kontrolorgan, at betingelserne i denne varespecifikation overholdes. Det kontrolorgan, der har til opgave at kontrollere de forskellige trin i fremstillingsprocessen for betegnelsen »Pasta di Gragnano«, er Certiquality S.r.l. med registreret adresse Via Gaetano Giardino 4, 20123 Milano (tlf. 02 80691716).«

affattes således:

»I henhold til artikel 36 og 37 i forordning (EU) nr. 1151/2012 kontrollerer et kontrolorgan, at produktet opfylder kravene i varespecifikationen. Dette organ er som følger: CSQA Certificazioni srl — VAT No 02603680246 — Via San Gaetano 74 – 36016 Thiene (VI). Tlf. 0445.313011, fax 0445.313070 — Web: http://www.csqa.it certificeret e-mail: csqa@legalmail.it e-mail: regolamentato@csqa.it.«

Ændringen ajourfører henvisningerne til lovgivning og til kontrolorganet i henhold til forordning (EU) nr. 1151/2012.

ENHEDSDOKUMENT

»PASTA DI GRAGNANO«

EU nr.: PGI-IT-00870-AM01 — 25.10.2018

BOB ( ) BGB ( X )

1. Betegnelse

»Pasta di Gragnano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.5. Pasta

3.2. Beskrivelse af produktet med betegnelsen i punkt 1

»Pasta di Gragnano« er et produkt, som fremstilles af en blanding af mel af durumhvede (semulje) og vand fra områdets grundvandsmagasin.

Produktet markedsføres i forskellige pastaformer, som alle er traditionelle og resultatet af opfindsomheden hos Gragnanos pastaproducenter.

Produktet skal have følgende kendetegn, når det markedsføres:

Fysiske egenskaber:

— ydre udseende: homogen, uden hvide eller sorte pletter, ingen luftbobler, uden revner, mærker, mug, mider, parasitter eller fremmedlegemer

— tværsnit: glasagtig

— farve: korngul

— overfladeruhed: forekommer som følge af den typiske fremgangsmåde med at trække pastaen gennem formgivende mundstykker af bronze.

Pasta med den beskyttede geografiske betegnelse »Pasta di Gragnano« har følgende kendetegn, når den tilberedes:

— konsistens: fast og elastisk

— homogenitet ved kogning: ensartet

— kogeegenskaber: god og holder fastheden længe

— klæbrighed: ingen eller så godt som usynlig.

Kemiske egenskaber:

vandindhold: højst 12,5 % i det færdige produkt

protein mindst 13 % tørstof aske højst 0,86 % af tørstof

Organoleptiske egenskaber:

— smag: kraftig med en karakteristisk smag af durumhvede

— duft: moden hvede.

3.3. Foder (kun for produkter af animalsk oprindelse) og råvarer (kun for forarbejdede produkter)

Mel af durumhvede, der anvendes til at fremstille pasta med den beskyttede geografiske betegnelse »Pasta di Gragnano«, skal have følgende egenskaber:

vandindhold: højst 15 % i det færdige produkt

protein mindst 13 % tørstof aske højst 0,86 % af tørstof

Mel af durumhvede blandes med vand, der højst må udgøre 30 %. Derefter æltes blandingen godt, så dejen bliver ensartet og elastisk.

3.4. Specifikke etaper af produktionen, som skal finde sted i det afgrænsede geografiske område

Fremstillingen af »Pasta di Gragnano« består af følgende faser: blanding og æltning, ekstrudering eller trækning, tørring, afkøling og stabilisering, der alle finder sted i kommunen Gragnano i provinsen Napoli.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen skal finde sted i området senest 24 timer efter fremstillingen, dels for at undgå tab af fugtighed, som skader produktets særlige organoleptiske kvaliteter, dels fordi tab af fugtighed og håndtering under transport medfører, at de forskellige pastaformer går i stykker eller beskadiges. Følgende former for emballage anvendes til »Pasta de Gragnano«: papæsker, gennemsigtige poser eller emballage fremstillet af plantebaserede eller andre fødevarematerialer i overensstemmelse med EU's regler. Pakningerne har en mindstevægt på 100 g (3,5274 oz) til 5 000 g (176,3698 oz), og deres vægt kan udtrykkes i andre måleenheder end dem, der anvendes i EU.

3.6. Særlige regler for mærkning af det produkt, som betegnelsen henviser til

Etiketten på pakningen skal være påført følgende oplysninger, der skal fremstå med tydelige og læsbare bogstaver i samme størrelse:

a) »Pasta di Gragnano« og »Indicazione Geografica Protetta« (»beskyttet geografisk betegnelse«) eller forkortelsen »IGP« (»BGB«)

b) producentens adresse

c) logoet med betegnelsen »Pasta di Gragnano«:

d) Logoet skal anvendes sammen med »Indicazione Geografica Protetta« og EU-symbolet. Betegnelsens logo må anvendes i en sort og hvid, ensfarvet eller negativ version.

4. Kort angivelse af det geografiske områdes afgrænsning

Fremstillingsområdet for pasta med den beskyttede betegnelse »Pasta di Gragnano« omfatter hele kommunen Gragnano, som ligger i provinsen Napoli.

5. Tilknytning til det geografiske område

Byen Gragnano har været kendt for fremstilling af pasta af mel af durumhvede siden det 16. århundrede. Den historiske betydning af pastafremstillingen i Gragnano var så stor, at den fik indvirkning på byplanlægningen. I midten af det 19. århundrede, da der blev udarbejdet en ny byplan, blev gadernes bredde og bygningernes højde udformet, så vinden lettere kunne passere og dermed fremme pastaens tørring.

Fremstillingen af pasta i kommunen Gragnano har altid omfattet brug af formgivende mundstykker af bronze. Dette særlige forhold lagde grunden til fremstillingen af forskellige typer af mundstykker, som gjorde det muligt at fremstille pasta i forskellige former, som i lokalbefolkningens forestillingsverden blev forbundet med begivenheder i form af anekdoter eller lokale historier.

Derudover har der altid været rigelige vandmængder fra Lattari-bjergene nær Gragnano. Denne ressource har helt klart fremmet pastafremstillingen, både fordi det var en ingrediens, som skulle tilføjes durumhvedemelet for at fremstille pastablandingen, og fordi det blev brugt til at dreje slibestenene på møllerne, hvor hveden blev formalet, og dermed fremstillingen af melet.

»Møllernes dal i Gragnano« vidner om dette. Her kan man stadig beundre resterne af de kulturgenstande, som engang blev brugt til at fremstille »Pasta di Gragnano«.

I dag er Gragnano kendt som »pastabyen« takket være dens gamle tradition for fremstilling af pasta.

»Pasta di Gragnano« er kendetegnet ved en grov overflade, som betyder, at pastaen let lader sig blande med forskellige sovse, og at den har god kogefasthed (»al dente«).

Endvidere har de originale forskellige pastaformer, der er fremkommet takket være de lokale pastamageres kreativitet, gjort produktet let genkendeligt hos forbrugerne.

Ansøgningen om at få anerkendt »Pasta di Gragnano« som en beskyttet geografisk betegnelse begrundes med produktets omdømme og berømmelse. »Pasta di Gragnano« er kendt for sin traditionelle fremstillingsmetode med brug af formgivende mundstykker af bronze.

Disse mundstykker af bronze giver pastaen en ru overflade, som betyder, at den lettere kan holde på sovs og krydderier. Under ekstruderingen fastholder bronzen i mundstykkerne dejblandingen i mundstykkernes berøringsflader og skaber dermed de små revner, som betyder, at sovs og krydderier lettere hænger fast i den tilberedte pasta. Dette øger også størrelsen af den overflade, som er i kontakt med smagsløgene, hvilket også fremhæver råvaren, som bevarer den typiske smag og duft af hvede.

Disse egenskaber og de mange originale pastaformer skabt af pastakokke gør »Pasta di Gragnano« til et meget værdsat produkt hos både kokke og forbrugere, hvilket også fremgår af de talrige artikler, som er offentliggjort i madblade og gastronomiske tidsskrifter. Eksempelvis kan nævnes »La pasta dei grandi chef«, offentliggjort i tidsskriftet »Cucina Gourmet« (s. 122-124, Edifim, 2010), en artikel om »La pasta di Gragnano«, offentliggjort i gastronomiguiden »L'Italia del Gambero Rosso« (s. 89, Sole 24 Ore, 2007), artiklen »La Pasta Artigianale: aziende storche«, offentliggjort i guiden »Adesso pasta« (s. 54-55, Altraeconomia, 2010). Ud over disse publikationer er der udgivet andre artikler i aviser som »Sfida fra chef con la pasta di Gragnano« (La Repubblica, den 21. juni 2012), »Italie: à Gragnano la vie rêvée des pâtes« (Le Monde, den 17. december 2010), »A Gragnano tutti pazzi per la pasta« (Corriere della sera, Doveviaggi.it, februar 2012), »Spaghetti, penne e rigatoni: dalla »base« alle 5 stelle« (Corriere della sera, den 25. april 2012), »Pasta Diva« (Corriere della sera — itinerari gastronomici, den 6. oktober 2010).

Brugen af formgivende mundstykker af bronze er bevaret over tid i Gragnano trods udbredelsen af mundstykker af teflon. Selv om teflon letter fremstillingen, tåler det ingen sammenligning med Gragnanos traditionelle fremstillingsmetoder, som »Pasta di Gragnano«s omdømme beror på.

Endvidere skal fremhæves den omhu, hvormed Gragnanos pastamagere følger tørreprocessen for at sikre, at den forløber korrekt. Dette er et levn fra tidligere tider, da pastaen blev hængt på tørrestativer udenfor i Gragnanos gader. Når tørringen forløber korrekt, forbedres pastaens kogefasthed, og dens duft og smag bevares.

Gragnano har i mange år været vært for et temaarrangement med demonstration i gaderne af de gamle processer til fremstilling af »Pasta di Gragnano«.

Historiske tekster og bibliografien om »Pasta di Gragnano« bekræfter, at fremstillingen af »Pasta di Gragnano« kan dateres tilbage til det 16.-17. århundrede. Under Kongeriget Begge Sicilier i midten af det 19. århundrede blev Gragnanos pasta og de involverede indbyggeres hårde arbejde og knowhow i forbindelse med fremstillingen berømt i hele kongeriget.

Lige inden Italiens samling var der en stor produktion af pasta i Gragnano på de omkring 100 pastafabrikker, der beskæftigede godt 70 % af den erhvervsaktive befolkning i Gragnano.

Siden starten af det 20. århundrede har betegnelsen »Pasta di Gragnano« været meget velkendt i dagligsproget og handelen, og handlende fra Firenze, Torino og Milano og udlandet har i mange år aftaget store mængder »Pasta di Gragnano«.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Ministeriet indledte den nationale indsigelsesprocedure ved at offentliggøre ansøgningen om ændring af den beskyttede geografiske betegnelse »Pasta di Gragnano« i Gazzetta Ufficiale della Repubblica Italiana (den italienske statstidende) nr. 170 af 24. juli 2018. Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til webstedet for ministeriet for landbrug, fødevarer og skovbrug (http://www.politicheagricole.it) og klikke på »Qualità e sicurezza« (øverst til højre på skærmen) og derefter på »Disciplinari di Produzione all'esame dell'UE«.

(1) EUT L 343 af 14.12.2012, s. 1.